ORDE do 22 de xuño de 2005 pola que se establecen as tarifas aplicables á prestación de asistencia socio-sanitaria concertada polo Servizo Galego de Saúde.
CONSELLERÍA DE SANIDADE — III. OUTRAS DISPOSICIÓNS — 12/07/2005

A Orde do 7 de maio de 1997, modificada pola Orde do 3 de outubro de 2000, de concertación e acreditación de centros socio-sanitarios, establece
o réxime de concertos entre a Consellería de Sanidade e as persoas naturais e xurídicas, públicas ou privadas titulares de centros, servizos e establecementos sanitarios, para a atención socio-sanitaria a persoas maiores con enfermidade e dependencia funcional e de relación que estean protexidas polo Servizo Galego de Saúde.
A Lei 7/2003, do 9 de decembro, de ordenación sanitaria de Galicia, no seu artigo 21.9º establece como competencia da Consellería de Sanidade aprobar os módulos económicos para a prestación de servizos propios, conveniados ou contratados do Servizo Galego de Saúde, así como a súa modificación.
A Orde do 5 de novembro de 2001 establece as tarifas aplicables á prestación de asistencia socio-sanitaria concertada polo Servizo Galego de Saúde para o ano 2001.
Tendo en conta a evolución do índice de prezos e a tendencia dos custos de asistencia socio-sanitaria, resulta necesaria a actualización para o exercicio 2005 das tarifas máximas establecidas para as diferentes modalidades de servizos en réxime de asistencia socio-sanitaria concertada.
En virtude de todo isto, por proposta da División de Recursos Económicos,
DISPOÑO:
Artigo 1º
As tarifas máximas aplicables á asistencia socio-sanitaria concertada para o ano 2005 serán as seguintes:
a) Media estadía durante o primeiro mes de internamento:
Tarifa máxima: 56,38 A.
Porcentaxe de aumento: 2%.
b) Media estadía durante o segundo e terceiro mes de internamento:
Tarifa máxima: 49,75 A.
Porcentaxe de aumento: 2%.
c) Módulo asistencial por estadía en réxime de longa estadía.
Tarifa máxima: 24,54 A.
Porcentaxe de aumento: 2%.
d) Módulo residencial por estadía en réxime de longa estadía.
Tarifa máxima: 21,89 A.
Porcentaxe de aumento: 2%.
e) Asistencia en réxime de asistencia domiciliaria.
Tarifa máxima: 29,84 A.
Porcentaxe de aumento: 2%.
Artigo 2º
As tarifas dos concertos vixentes á entrada en vigor desta orde serán revisadas polo Servizo Galego de Saúde aplicando unha porcentaxe de aumento do 2%, seguindo o procedemento establecido no artigo seguinte. O incremento terá como límite as tarifas máximas establecidas no artigo 1º. A revisión farase con efectos desde a data que se estableza no concerto.
Non sufrirán incremento as tarifas dos concertos vixentes á entrada en vigor desta orde que sexan iguais ou superiores ás tarifas máximas fixadas para o ano 2005.
Esta actualización de tarifas non será aplicable se no texto do concerto se prevé unha cláusula de revisión distinta.
Artigo 3º
Para axilizar a aplicación inmediata desta norma deberase observar o seguinte procedemento:
1. Os directores provinciais do Servizo Galego de Saúde, no prazo máximo dun mes a partir da data de publicación desta disposición, formularán unha nota dilixencia por cada concerto vixente na súa provincia, na que se faga constar a contía do incremento e os novos prezos resultantes por cada unha das prestacións ou servizos que a empresa teña validamente concertados, así como a data a partir da cal se adquira o dereito ao incremento. O contido desta dilixencia será comunicado por calquera medio que lle permita deixar constancia ao representante legal da empresa concertada, outorgándolle un prazo máximo de vinte días para presentar escrito de conformidade, ou, se é o caso, alegacións de desconformidade.
2. Se durante o prazo indicado non se producise ningunha comunicación por parte da empresa concertada ou se recibise escrito de conformidade desta, o director provincial remitirá a nota dilixencia, sen asinar, á Intervención Territorial Delegada para a súa preceptiva fiscalización. Unha vez intervida favorablemente, o director provincial emitirá resolución, elevando a definitiva a revisión proposta.
Esta resolución, acompañada dun exemplar da nota dilixencia, remitiráselle á empresa concertada por calquera medio que permita deixar constancia á División de Asistencia Sanitaria, á Intervención Territorial e á Subdirección Xeral de Orzamentos e Aprovisionamento da División de Recursos Económicos.
3. Sen prexuízo dos recursos que ao respecto poidan presentarse, a dirección provincial procederá a efectuar as liquidacións de atrasos correspondentes e a tramitar as sucesivas facturacións coas novas tarifas.
4. Se durante o citado prazo de vinte días se recibise escrito de desconformidade por parte da empresa concertada, a dirección provincial elevará o expediente á División de Recursos Económicos para a resolución que proceda.
Disposición derrogatoria
Queda derrogada a Orde do 5 de novembro de 2001, pola que se establecen as tarifas aplicables á prestación de asistencia socio-sanitaria concertada polo Servizo Galego de Saúde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de xuño de 2005.
José Manuel González Álvarez
Conselleiro de Sanidade